b'\n_START_ARTICLE_\nOrgaaniline reaktsioon\n_START_PARAGRAPH_\nOrgaaniline reaktsioon on keemiline reaktsioon, milles osalevad orgaanilised \xc3\xbchendid, \xc3\xbcks v\xc3\xb5i enam. Vanimaks orgaaniliseks reaktsiooniks v\xc3\xb5ib pidada orgaaniliste ainete p\xc3\xb5lemist._NEWLINE_Orgaanilisi \xc3\xbchendeid v\xc3\xb5ib vaadelda koosnevana s\xc3\xbcsinikskeletist ja funktsionaalsetest r\xc3\xbchmadest. Funktsionaalr\xc3\xbchmad on molekuli koostises sellised aatomite grupid, mis astuvad keemilistesse reaktsioonidesse ja muunduvad  tervikuna, kusjuures  s\xc3\xbcsinikskelett (tavaliselt p\xc3\xb5hiline osa molekulist) ei muutu. Seep\xc3\xa4rast jaotatakse orgaanilised ained tema molekulis sisalduvate funktsionaalr\xc3\xbchmade j\xc3\xa4rgi aineklassideks ehk ainer\xc3\xbchmadeks, millele on iseloomulikud teatud t\xc3\xbc\xc3\xbcpi asendusreaktsioonid. Sama olulsed on s\xc3\xbcsinikskeleti muutmise meetodid nagu alk\xc3\xbc\xc3\xbclimine, liitumisreaktsioonid, pol\xc3\xbcmerisatsioon jt.\n_START_SECTION_\nReaktsiooni v\xc3\xb5rrand\n_START_PARAGRAPH_\nKeemilist reaktsiooni kirjeldatakse reaktsiooni v\xc3\xb5rrandiga, mis n\xc3\xa4itab protsessis osalevaid l\xc3\xa4hteaineid ja l\xc3\xb5pp-produkte. Vastavalt ainej\xc3\xa4\xc3\xa4vuse seadusele saab v\xc3\xb5rrandi pooled v\xc3\xb5rdsustada, nii et m\xc3\xb5lemal poolel on iga elemendi aatomeid v\xc3\xb5rdne arv. Orgaaniliste reaktsioonide korral, kui tekib k\xc3\xb5rvalprodukte, v\xc3\xb5rrandi pooli ei v\xc3\xb5rdsustata ja poolte vahel kasutatakse noolt. T\xc3\xa4psem reaktsiooni v\xc3\xb5rrand kajastab ka reaktsiooni mehhanismi: vaheastmeid ehk elementaarreaktsioone.\n_START_SECTION_\nReaktsiooni kiirus\n_START_PARAGRAPH_\nKeemilise reaktsiooni kiirus n\xc3\xa4itab kuidas reaktsiooni komponentide kontsentratsioon v\xc3\xb5i r\xc3\xb5hk ajas muutub. Reaktsiooni kiirus s\xc3\xb5ltub paljudest faktoritest. Sellega tegeleb keemiline kineetika. Kui soovitud produkti moodustumise ja edasireageerimise kiirused on l\xc3\xa4hedased, siis v\xc3\xa4hendatakse konversiooni astet.\n_START_SECTION_\nOrgaaniliste reaktsioonide klassifikatsioon\n_START_PARAGRAPH_\nK\xc3\xb5iki keemilisi reaktsioone v\xc3\xb5ib klassifitseerida v\xc3\xa4ga mitme tunnuse alusel. Sama kehtib ka orgaaniliste \xc3\xbchendite reaktsioonide kohta. T\xc3\xa4psemalt artiklis Keemiline reaktsioon. P\xc3\xb5hiliste orgaaniliste reaktsioonide spetsiifikat arvestav klassifikatsioon on toodud allj\xc3\xa4rgnevalt.'